Fondi Ewropej immirati speċifikament lejn Għawdex għal dawn is-seba’ snin li ġejjin intilfu minħabba kif l-amministrazzjoni preċedenti ma kinitx kapaċi tikkonvinċi lill-Kummissjoni Ewropea. Dan ġara għaliex il-Gvern kien ippreżenta rapport superfiċjali dwar Għawdex. Qal dan il-Ministru għall-Finanzi l-Prof. Edward Scicluna meta qed jitkellem f’okkażjoni meta hu u l-Ministru għall-Għawdex Anton Refalo flimkien inawguraw ktieb bl-istatistika u figuri dwar Għawdex, imħejji mill-Uffiċċju tal-Istatistika Nazzjonali (NSO). Il-Prof. Scicluna innota li minkejja l-attakki tal-Oppożizzjoni rigward in-nuqqas ta’ investiment fil-gżira Għawdxija meta kienu fil-Gvern, tilfu ċ-ċans fl-2006, li Għawdex jingħata status speċjali bħal kif għandhom bosta gżejjer madwar l-Ewropa abbażi ta’ rapport soċjo-ekonomiku fuq Għawdex. Il-Ministru qal li minkejja l-wegħda ta’ Simon Busuttil bħala direttur tal-MIC (Malta-EU Information Centre), li se jsir rapport biex jingħata dan l-istatus, ir-rapport baqa’ ma sarx. Il-Prof. Scicluna nnota li bi preparazzjoni t-tieni ċiklu ta’ fondi Ewropej 2014-2020, il-Gvern kellu l-opportunita` sabiex din id-darba jikkonvinċi lill-Kummissjoni li Għawdex permezz ta’ rapport dwar il-bżonnijiet u l-problemi tiegħu. “Filwaqt li dan ir-rapport ġie ppreparat minn uffiċjali għolja tal-istatistika, ma saret l-ebda evalwazzjoni soċjo-ekonomika profonda dwar il-problemi specifiċi ta’ Għawdex, u l-bżonnijiet tal-gżira. Dan ir-rapport ma daħalx fil-kwistjoni tal-problemi veri ta’ Għawdex,” qal il-Prof. Scicluna. Il-Ministru għal Għawdex Dr. Anton Refalo sostna li l-Kummissjoni minħabba dan ir-rapport superfiċjali, ma setgħetx tagħraf il-problemi u l-isfidi ta’ Għawdex, u tpoġġi l-gżira ta’ Għawdex fi status speċjali, filwaqt li talloka fondi addizzjonali għall-investiment fil-gżira.